月菴歌
作者：鄒極
朝代：宋

paragraphs: 吳侯之來適荒年，政修民蘇猶解懸。
庭無留訟獄屢空，百姓愛悅奸吏悛。
公餘何以度永日，坐督皂隸先疏泉。
泉潴爲沼浄可鑑，清範即與名俱傳。
今年時豐民事簡，退食縱步山之巔。
誅鋤蕪穢出古木，矯如虬龍上參天。
夷高培坳蔭其下，百里勝景盡目前。
爛柯石局候仙侶，月菴竹榻容醉眠。
或弄瑶琴或放歌，或談玄理或安禪。
圓虛洞照萬緣息，乾坤有量斯無邊。
菴中主人趣高上，喜我相過時留連。
所嗟官滿差遷去，肯顧衰翁須後賢。